ПРОГРАМ мера о распореду и коришћењу средстава за СУБВЕНЦИЈЕ привредним субјектима у приватном власништву у 2020. години

у ОПШТИНама ПРЕШЕВО, БУЈАНОВАЦ и МЕДВЕЂа

I. ОПШТЕ ОДРЕДБЕ

Законом о буџету Републике Србије за 2020. годину („Службени гласник РСˮ, број 84/19 и 60/2020 - уредба) – у члану 8. став 2. Раздео 3 - Влада; Глава 3.12 – Служба Координационог тела Владе Републике Србије за општине Прешево, Бујановац и Медвеђа; Програм 1501 – Развој општине Прешево, Бујановац и Медвеђа; Функција 110 – Извршни и законодавни органи, финансијски и фискални послови и спољни послови; Програмска активност 0001 – Инфраструктурни и економски развој, Економска класификација 454 – Субвенције приватним предузећима, опредељена су у средства у укупној вредности од 30.000.000,00 динара.

Опредељени износ се распоређује за привредне субјекте у општини Прешево у износу 11.550.000,00 динара, у општини Бујановац у износу 12.450.000,00 динара и у општини Медвеђа у износу 6.000.000,00 динара.

Уколико не буде било довољно пројеката за финансирање у једној општини, средства ће бити трансферисана и искоришћена за реализацију пројеката из преостале две општине, према редоследу у складу са оствареним бодовима на ранг листи.

Уколико ниједан пројекат из једне општине не испуњава услове за добијање субвенција, конкурс ће бити поновљен у тој општини.

Средства су опредељена за следеће мере:

1. за Меру I, односно за суфинансирање пројеката предузетника који имају тенденцију раста и новог запошљавања.
2. за Mеру II, односно за суфинансирање пројеката малих привредних друштава у складу са Уредбом о правилима за доделу државне помоћи („Службени гласник РСˮ, бр. 13/10, 100/11, 91/12, 37/13, 97/13 и 119/14), а која се у складу са Законом o рачуноводству („Службени гласник РС” број 73/19) разврставају у микро и мала привредна друштва ( у даљем тексту: микро и мала приврдна друштва), која имају тенденцију раста и новог запошљавања.

Програмом мера о распореду и коришћењу средстава за субвенције привредним субјектима у приватном власништву у 2020. години, у општинама Прешево, Бујановац и Медвеђа (у даљем тексту: Програм) се утврђују циљеви, мере, начин реализације и праћење реализације Програма.

Програм спроводи Служба Координационог тела Владе Републике Србије за општине Прешево, Бујановац и Медвеђа (у даљем тексту: Служба Координационог тела) у сарадњи са локалним самоуправама и канцеларијама за локални економски развој у Прешеву, Бујановцу и Медвеђи.

II. ЦИЉЕВИ

Општи циљ Програма је подршка развоју економских потенцијала општина Прешево, Бујановац и Медвеђа и повећању производње микро и малих привредних друштава, предузетника.

Специфични циљеви који би требало да се остваре реализацијом мера су:

1) подршка унапређењу производње и конкурентности микро и малих привредних друштава, предузетника у циљу економског раста и повећања запошљавања;

2) подршка развоју микро и малих привредних друштва и предузетника у циљу одрживог коришћења природних и створених потенцијала за развој пољопривреде и производњу хране;

3) оснаживање микро и малих привредних друштва и предузетника за ефикасније повезивање на локалном, регионалном, националном и међународном тржишту;

4) повећање раста микро и малих привредних друштава, унапређење конкурентности на домаћем и страним тржиштима и унапређење производње намењене извозу или супституцији увоза.

III. ИНДИКАТОРИ ЗА ПРАЋЕЊЕ РЕАЛИЗАЦИЈЕ (ДОСТИЗАЊА) ЦИЉЕВА

Реализација програма ће се пратити преко индикатора за достизање циљева наведених у глави II:

1. Смањење укупне незапослености у општинама (извор верификације: Републички завод за статистику-Анкета о радној снази) – биће вреднован у односу на постојеће стање; Анализа смањења незапослености мора укључити и флуктуације становништва осносно спољних и унутрашњих миграција, а према званичним подацима које објављује Републички завод за статистику,
2. Раст укупне запослености по општинама (извор верификације: Републички завод за статистику) - биће вреднован у односу на постојеће стање;извор: Анкета о радној снази и стање запослености по секторима),
3. Отварање најмање 30 нових радних места код свих корисника субвенционисаних средстава (извор верификације: Републички фонд за пензијско и инвалидско осигурање)
4. Раст остварених инвестиција у основна средства по општинама биће вреднован у односу на постојеће стање само у областима у којима се додељују средства (извор верификације: Републички завод за статистику)

IV. МЕРЕ

Програм се састоји из следећих мера:

1. Мера I за суфинансирање пројеката предузетника који имају тенденцију раста и новог запошљавања.
2. Mера II за суфинансирање пројеката микро и малих привредних друштава и који имају тенденцију раста и новог запошљавања

Циљ програма је финансирање опреме/машина за кориснике из тачке 1.2 програма.

1.1. Циљ мера

Циљ Mере I и Мере II је подршка инвестицијама за отварање нових производних капацитета, проширења постојећих, унапређењу производње, производних услуга и конкурентности микро и малих привредних друштава, предузетника у циљу економског раста и повећања запошљавања; повећање капацитета за производњу, развој нових производа и повећање производње производа више нето додате вредности; оснаживање микро и малих привредних друштава, предузетника за ефикасније повезивање на локалном, регионалном, националном и међународном тржишту; повећање капацитета за производњу, за извоз односно супституцију увоза, унапређење енергетске ефикасности у производњи, односно смањење потрошње енергије по јединици производа.

1.2. Корисници бесповратних средстава

Право на коришћење бесповратних средстава имају привредни субјекти, регистровани у Агенцији за привредне регистре, и то:

1. правна лица категорисана као микро и мала привредна друштва;

2) предузетници;

који су регистровани за области производње и услуга у секторима А - пољопривреда, B – рударство, C – прерађивачка индустрија, D - снабдевање електричном енергијом, гасом, паром и климатизација, Е – снабдевање водом, управљање отпадним водама, контролисање процеса уклањања отпада и сличне активности и F – грађевинарство (према класификацији делатности у складу са Уредбом о Класификацији делатности („Службени гласник РСˮ, број 54/10)) и на интернет презентацији Републичког завода за статистику ([www.stat.gov.rs](http://www.stat.gov.rs/)) и који имају седиште на територији општина Прешево, Бујановац и Медвеђа. Изузетно средства се могу доделити и у сектору G- када поред трговине на велико и мало предузеће у свом пословању има и производну делатности том приликом је неопходно доставити слике погона, постојећих машина или механизације као и картице основних средстава за њих, 3 фактуре за испоручену робу или радове из претходног периода.

У сектору G средства се не могу користити директно за послове трговине као што је набавка доставних возила опреме за трговинске објекте и сл.

У складу са чланом 7. став 2. Уредбе о правилима за доделу државне помоћи, државна помоћ неће се додељивати привредним субјектима који обављају делатност у секторима: челика, синтетичких влакана и угља.

1.3. Намена бесповратних средстава

Бесповратна средства су намењена привредним субјектима искључиво за набавку опреме/машина за пројектне активности у области производње и производних услуга наведених у тачки 1.2 Програма.

Подносиоци пријаве предлoга пројекта (у даљем тексту: пријава) могу остварити право на суфинансирање пројектних активности.

Мера I

Опредељена средства за Меру I износе 10.000.000,00 динара, а расподелиће се по општинама сразмерно проценту расподеле укупних средстава за ову намену по општинама.

Евентуално неутрошена средства из Мере I расподелиће се у Меру II.

Опредељена средства за Меру II износе 20.000.000,00 динара, а расподелиће се по општинама сразмерно проценту расподеле укупних средстава за ову намену по општинама.

Средства обе мере се опредељују:

а) за набaвку опреме за потребе повећања капацитета постојеће производње, повећања продуктивности и квалитета или обезбеђење више фазе прераде производа која доприноси смањењу потрошње енергије по јединици производа;

б) за набавку опреме за потребе производње новог производа, повећања могућности извоза, односно супституције увоза или проширења тржишта продаје или побољшања тржишне позиционираности која доприноси смањењу потрошње енергије по јединици производа;

в) за набавку опреме за реализацију услуга регистрованих у секторима од А до F и G Класификације делатности (интернет презентација Републичког завода за статистику, [www.stat.gov.rs](http://www.stat.gov.rs/)) која доприноси смањењу потрошње енергије по јединици производа.

г) за набавку опреме за потребе унапређења квалитета и капацитета фарми за производњу млека и фарми за производњу меса и која доприноси смањењу потрошње енергије по јединици производа;

д) за набавку вишегодишњих засада за проширење површина под биљном производњом;

ђ) за набавку опреме и пољомеханизације за повећање производње и унапређење квалитeta воћа, поврћа и друге биљне производње, са високим степеном енергетске ефикасности, када је то економски оправдано.

Бесповратна средства нису намењена за:

1. активности и пројекте за које је већ одобрен неки вид државне помоћи;
2. трајна обртна средства;
3. пројекте појединачних регистрованих пољопривредних газдинстава;
4. пројекте повезане са политичким партијама;
5. пројекте у вези са:

а. дуванском индустријом;

б. производњом дестилованих алкохолних пића;

в. клађењем и коцкањем;

г. оружјем и муницијом;

1. обављање услуга регистрованих у секторима од: H - саобраћај и складиштење**;** I- услуге смештаја и исхране; J-информисање и комуникације; К- финансијске делатности и делатност осигурања; L- пословање некретнинама; M- стручне, научне, иновационе и техничке делатности; N - административне и помоћне услужне делатности; O- државна управа и одбрана; обавезно социјално осигурање; P- образовање; Q - здравствена и социјална заштита; R - уметност; забава и рекреација; S - остале услужне делатности; T - делатност домаћинства као послодавца; делатност домаћинстава која производе робу и услуге за сопствене потребе; U - делатност екстериторијалних организација и тела у Класификацији делатности (интернет презентација Републичког завода за статистику, [www.stat.gov.rs](http://www.stat.gov.rs/)).
2. привреднe субјектe који обављају делатност у секторима: челика, синтетичких влакана и угља, у складу са чланом 7. став 2. Уредбе о правилима за доделу државне помоћи.

Напомена: изузетно могућност доделе средстава и у сектору g- када поред трговине на велико и мало предузеће у свом пословању има и производну делатност и том приликом је неопходно доставити слике погона, постојећих машина или механизације као и картице основних средстава за њих, 3 фактуре за испоручену робу или радове из претходног периода.

1.4. Услови за добијање средстава

Право на коришћење бесповратних средстава имају подносиоци пријаве који испуњавају следеће услове:

а) основни услови

1. да су поднели попуњен пријавни формулар Служби Координационог тела са потребном документацијом у складу са овим програмом и објављеним конкурсом;
2. да за исте намене нису користили подстицајна средства која потичу из буџета Републике Србије, буџета локалне самоуправе или донаторских организација;
3. да су обезбедили сопствена нoвчaнa средства за суфинансирање пројекта (измиривање обавеза из сопствених средстава за набавку опреме цесијом или компензацијом није дозвољено);
4. да су измирили обавезе по основу пореза и доприноса;
5. да су измирили све обавезе по основу локалних такси;
6. да су у већинском приватном власништву;
7. да су регистровани у Агенцији за привредне регистре; да им у року од једне године пре подношења пријаве није изречена правоснажна мера забране обављања делатности;
8. да постоје и послују најмање две године на територији општина Прешево, Бујановац или Медвеђа – да седиште привредног субјекта мора бити на територији општина Прешево, Бујановац или Медвеђа најмање од 2018. године (да имају финансијске извештаје о пословању за последње две године - 2018. и 2019. годину);
9. да до дана подношења пријаве имају најмање два запослена на неодређено време (доказ образац пријаве М4 и/или MA);
10. да рачун подносиоца пријаве није у блокади у периоду од 1. јануара 2020. године;
11. да над њима није покренут стечајни поступак или поступак ликвидације;
12. да нису у тешкоћама, а према следећој дефиницији:

Привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњерочно, угрозили његов опстанак.

Привредни субјект је у тешкоћама:

- ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубио више од четвртине основног капитала;

- ако  најмање једно лице неограничено одговора за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине  капитала;

- ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 1. ове тачке, ако постоје очигледни показатељи који указују на то да је у тешкоћама, као што су раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

б) специфични услови

Један привредни субјект са територије једне општине може поднети највише једну пријаву предлога пројеката за средства за финансирање пројекта.

Приликом подношења пријаве, седиште привредног субјекта мора бити на територији општини Прешево, Бујановац или Медвеђа најмање од 2018. године.

Привредни субјекти који су добили средства на конкурсу расписаном на основу Програма мера о распореду и коришћењу средстава за субвенције приватним предузећима у 2018. и 2019. години у општинама Прешево, Бујановац и Медвеђа, немају право пријаве на овом конкурсу. У супротном, пријава ће бити одбачена као недозвољена.

Привредни субјекти који су добили бесповратна средства за субвенције на конкурсу Службе Координационог тела 2012, 2013, 2014. и 2015. и 2016. године имају право пријаве на конкурс у 2020. години.

Приликом избора пријава, предностће имати привредни субјекти који до сада нису добијали средства за субвенције на конкурсу Службе Координационог тела.

Пријаве привредних субјеката против којих се води судски поступак због неиспуњења обавеза из Уговора са Службом Координационог тела Владе Републике Србије за општине Прешево, Бујановац и Медвеђа о додели бесповратних средстава за субвенције на основу ранијих конкурса, биће одбачене као недозвољене.

1.5. Финансијски оквир

Служба Координационог тела ће суфинансирати до 70% (нето) трошкова (без пореза на додату вредност) набавке за меру I и меру II из тачке 1.3, за микро и мала привредна друштва, предузетнике.

Трошкови не укључују порез на додату вредност, чије је плаћање искључива обавеза подносиоца пријаве.

Бесповратна средства се додељују у складу са наменом средстава из тачке 1.3, на следећи начин:

а) Предузетници конкуришу за доделу средстава према следећим критеријумима:

1. Предузетници који немају обавезу вођења пословних књига (паушалци) могу конкурисати за средства у максималном износу до 2.000.000,00 динара. Кључ за расподелу је просечан остварен нето приход у периоду од претходне две године и то у двоструком износу од тражених средстава.

2. Преузетници који воде пословне књиге по систему двојног књиговодства могу конкуристати до максималног износа од 3.000.000,00 динара под истим условима као и предузетници са паушалним опорезивањем, с тим што могу поред двостуког износа прихода имати и двоструку вредност неотписане имовине, односно сталних средстава.

б) микро, мала привредна друштва и предузетници из области прерађивачке индустрије, грађевинске индустрије, рециклажне индустрије, која се доминантно баве производњом, конкуришу за финансијску подршку у максималном износу:

1) у вредности до 3.000.000,00 динара, без пореза на додату вредност, за пројекте за набавку опреме за потребе повећања капацитета постојеће производње, повећања продуктивности и квалитета или обезбеђење више фазе прераде производа;

2) у вредности до 3.000.000,00 динара, без пореза на додату вредност, за пројекте за набавку опреме за потребе производње новог производа, производа више бруто додате вредности, повећања могућности извоза, односно супституције извоза или проширења тржишта продаје или побољшања тржишне позиционираности, набавку опреме за израду нове амбалаже производа или новог паковања производа, набавку опреме за реализацију услуга регистрованих у секторима од А до F (G)Класификације делатности.

Преостали износ средстава привредни субјекти су обавезни да финансирају из сопствених извора, из средстава која не потичу из буџета Републике Србије, буџета локалне самоуправе или донаторских организација. Сопствена средства за суфинансирање пројеката морају бити обезбеђена у новцу. Измиривање обавеза из сопствених средстава за набавку опреме цесијом или компензацијом није дозвољено. Износ одобрене бесповратне помоћи не може бити мањи од 300.000,00 динара, без пореза на додату вредност.

Средства ће се користити тако што ће Служба Координационог тела вршити директна плаћања по профактури добављачу односно испоручиоцу, којег изабере корисник средстава.

Средства за реализацију мере се не могу користити за: заостале обавезе по основу такси и пореза, зајмове и рате за отплату кредита; трошкове гаранција, полисе осигурања, камате, трошкове банкарског пословања, обуке, сертификацију производа, курсне разлике; царинске и административне трошкове, кредитирање трећих лица, консултантске услуге, трошкове израде предлога пројекта и прикупљање докумената за пријаву на конкурс, трошкове транспорта опреме, трошкове вештачења, обуке запослених и друге услуге у вези са реализацијом пројекта.

Почетне инвестиције и новоотворена радна места повезана са овим инвестицијама морају опстати у истом подручју, односно региону, најмање три године након завршетка пројекта.

1.6. Начин и динамика преноса одобрених средстава

Средства одобрене бесповратне помоћи ће бити исплаћена на рачун добављача, односно испоручиоца којег је изабрао корисник средстава.

Корисник средстава и добављач, односно испоручилац су обавезни да обезбеде бланко соло меницу у корист Службе Координационог тела за износ добијених средстава, са меничним овлашћењем.

Код увозне опреме, инострани добављач је дужан да прибави банкараску гаранцију у корист Службе Координационог тела.

1.7. Неопходна документација за пријављивање на јавни позив

Документација која се доставља приликом подношења захтева:

1. Правилно попуњен пријавни формулар, печатиран и потписан - Образац број 1А или 1Б;
2. Потписана и печатирана писмена изјава о прихватању услова за доделу средстава - Образац број 2;
3. Пописна листа основних средстава на дан 31. децембра 2019. године;
4. Попуњен, потписан и оверен образац трошкова пројекта са структуром суфинансирања подносиоца Пријаве, са приказом обезбеђених извора средстава за суфинансирање пројекта – Образац број 3;
5. Oбразложење којим се објашњава на који начин ће опрема која се набавља допринети смањењу потрошње енергије по јединици производа и које обавезно треба да садржи:
6. У случају замене постојеће опреме:
   * техничке карактеристике нове опреме, која је предмет набавке, као и постојеће са обавезно наведеним подацима о потрошњи енергије по јединици производа или на годишњем нивоу и броју радних сати у току године;
   * уколико је опрема означена класом или неком другом ознаком енергетске ефикасности, обавезно навести податак за постојећу и нову опрему;
   * мере унапређења енергетске ефикасности у производњи које ће се предузети уз уградњу нове опреме;
7. У случају уградње нове опреме:
   * техничке карактеристике нове опреме, која је предмет набавке
   * уколико је опрема означена класом или неком другом ознаком енергетске ефикасности, обавезно навести податак;
   * мере унапређења енергетске ефикасности у производњи које ће се предузети уз уградњу нове опреме;
8. Одлука подносиоца пријаве о изабраном добављачу, односно испоручиоцу са образложењем и профактуром.

Документација која се прибавља у складу са чланом 9. и 103. Закона о општем управном поступку („Службени гласник РС” бр. 18/16 и 95/18 – аутентично тумачење):

1. Извод из Агенције за привредне регистре;
2. Оснивачки акт подносиоца захтева (оригинал или оверена фотокопија);
3. Годишњи финансијски извештаји за 2018. и 2019. годину (биланс стања, биланс успеха и статистички анекс) оверени од стране књиговође и законског заступника привредног субјекта са пописном листом основних средстава на дан 31. децембра 2019. године; (за предузетнике који воде просто књиговодство не доставља се биланс стања)
4. Образац пријаве М4 и/или МА за запослене,
5. Оригинал потврде надлежне филијале Пореске управе да је подносилац пријаве измирио све обавезе по основу пореза и доприноса закључно са датумом објављивања конкурса;
6. Оригинал потврде надлежног органа локалне самоуправе да је подносилац пријаве измирио све обавезе према локалној самоуправи закључно са датумом објављивања конкурса;
7. Оригинал потврде надлежног органа да привредном субјекту у последњој години пре објављивања јавног позива није изречена правоснажна мера забране обављања делатности – издата након објављивања конкурса;
8. Потврда Народне банке Србије да рачун подносиоца Пријаве није у блокади oд 1. јануара 2020. године – издата након објављивања конкурса;
9. Потврда Агенције за привредне регистре или надлежног суда да над њима није покренут стечајни поступак или поступак ликвидације, издата након објављивања конкурса;

1.8. Начин објављивања конкурса и избор пријава

Служба Координационог тела ће након усвајања овог програма расписати конкурс. Конкурс ће бити објављен на интернет страни Службе Координационог тела (www.kt.gov.rs), на интернет странама општина Прешево, Бујановац и Медвеђа и на интернет странама канцеларија за локални економски развој у Прешеву, Бујановцу и Медвеђи.

Рок за подношење пријава је минимум 15 дана од дана објављивања конкурса и почиње да тече првог дана након објављивања конкурса.

Подносиоци ће пријаве са потребном документацијом подносити Служби Координационог тела у Београду. Техничку подршку за припрему документације подносиоцима пријаве ће пружати канцеларије за локални економски развој.

Испуњеност услова по Програму и конкурсу за доделу бесповратних средстава утврђује Комисија, коју решењем образује директор Службе Координационог тела.

Комисију чине представници Службе Координационог тела, ресорних министарстава, представници локалне самоуправе и независни експерти економске струке.

Свака пријава се оцењује на основу критеријума за оцењивање пријава и израђује се ранг листа на основу броја бодова у складу са критеријумима.

Уколико више пријава буду имале исти број бодова, предност ће имати пријава у којој је број планираних новозапослених већи.

Комисија може извршити додатну проверу поднете документације и тражити додатне информације за време оцењивања и селекције пријава (нпр. провера тржишних цена опреме која се набавља), али само за подносиоце пријава који су испунили формалне услове из Програма и конкурса**.** Разматраће се само комплетне и благовремено поднете пријаве.

1.9. Начин пријављивања

Прецизно и тачно попуњену пријаву и пратећу документацију, предати лично или препорученом поштом Служби Координационог тела на адресу: Булевар Михаила Пупина број 2, 11070 Нови Београд.

###### Пријаве доставити у затвореној и запечаћеној коверти са назнаком „Пријава за конкурс – за средства за субвенције приватним предузећима у 2020. години у општинама Прешево, Бујановац и Медвеђа, са напоменом „НЕ ОТВАРАТИ ПРЕ ИСТЕКА РОКАˮ, са пуним називом и адресом пошиљаоца на полеђини коверте.

###### Пријаве које нису поднете на горе предвиђен начин неће бити разматране.

1.10. Критеријуми и поступак одабира пријава за финансирање

Прегледање, контролу формалне исправности и оцењивање пријава обавља Комисија.

Оцену пријава које испуњавају формалне услове наведене у тачки 1.7, Комисија спроводи према следећим критеријумима: кретање прихода од продаје производа/производних услуга, запосленост, тржишта продаје производа, инвестиције, утицај активности на повећање конкурентности, допринос предмета набавке унапређењу енергетске ефикасности, финансијски индикатори пословања, могућности суфинансирања, повећање запослености и да ли је привредни субјект већ био корисник средстава за субвенције Службе Координационог тела или не.

Наведени критеријуми за бодовање пријава, детаљно су разрађени у обрасцу „Критеријуми за оцењивање пријаваˮ.

Све пријаве које испуњавају формалне и остале услове, а према критеријумима који су наведени у обрасцу, Комисија ће бодовати, рангирати и донети одлуку о избору.

Одобравање средстава вршиће на основу ранг листе која се утврђује према додељеном броју бодова, до исцрпљивања средстава опредељених за ову намену.

Максималан број бодова које једна пријава може да оствари према наведеним критеријумима је 105.

Елиминациони критеријуми за оцењивање пријава:

* да привредни субјект не задовољава основне услове наведене у тач. 1.2. и 1.4. Програма;
* да предложена активност није у складу са активностима које су предмет Програма.

Привредни субјект незадовољан Одлуком о избору пријава има право приговора у року од 15 дана од дана достављања Одлуке.

1.11. Закључивање уговора

Служба Координационог тела ће, по истеку рока за приговор и решавање достављених приговора, изабране подносиоце пријава, са изабраним добављачима, позвати да потпишу уговор о коришћењу бесповратних средстава.

Привредни субјекти којима су средства одобрена (корисници средстава) а нису потписали уговор са Службом Координационог тела, сматраће се да су одустали од додељених средстава.

У том случају, Служба Координационог тела ће позвати првог следећег привредног субјекта на ранг листи да потпише уговор.

Служба Координационог тела ће потписати тројни уговор, са корисницима средстава и добављачима, односно испоручиоцима које су изабрали.

Датумом закључења уговора се сматра онај датум када је уговор потписало овлашћено лице Службе Координационог тела и када је заведен у Служби Координационог тела.

Активност за коју су одобрена средства, као и сва плаћања у вези са њеном реализацијом, мора бити започета након потписивања уговора и завршена у року од шест месеци од дана закључивања уговора.

Међусобна права, обавезе и одговорности у вези са коришћењем бесповратних средстава уређена се уговором који закључује Служба Координационог тела, корисник средстава и добављач, односно испоручилац опреме. Уговор нарочито садржи износ који је додељен кориснику средстава, намене за које су средства додељена, начин преноса бесповратних средстава и обавезу корисника да уколико средства буџета не искористи наменски, мора да иста врати у складу са уговором, обавезу испоручиоца односно добављача да опрему испоручи према издатој профактури, као и обавезу корисника и добављача односно испоручиоца да све активности реализује у року од шест месеци од дана закључивања уговора.

Корисник средстава и испоручилац опреме су у обавези да приликом потписивања уговора са Службом Координационог тела приложе: меницу и менично овлашћење и захтев за евидентирање менице, као и уредно издату банкарску гарацнију у корист Координационог тела (ако је испоручилац страно правно лице ).

Приликом потписивања уговора, добављач, односно испоручилац, је у обавези да достави оригинал потврде Агенције за привредне регистре за домаће привредне субјекте, односно другог надлежног органа за иностране привредне субјекте, да над њима није покренут поступак ликвидације односно стечаја. Потврда мора бити издата након објављивања конкурса.

Корисник средстава је такође у обавези да поднесе и захтев за исплату средстава Служби Координационог тела.

Документација коју ће корисник средстава достављати након реализације пројеката/активности биће такође дефинисана уговором.

1.12. Праћење реализације активности

У року од најкасније два месеца по истеку рока за испуњење уговорних обавеза, Комисија за контролу реализације пројеката, формирана одлуком директора Службе Координационог тела, спровешће контролу свих пројектних активности.

Корисник средстава је том приликом у обавези да члановима Комисије за контролу реализације пројеката стави на увид сва документа, и то:

1. пописну листу основних средстава на дан 31. децембра 2019. године;
2. оригинал рачуна са отпремницом, доказ о извршеном плаћању (извод о промету по рачуну) уговоре и друга релевантна документа;
3. оригинал МА образаца, уговорa о раду, ради утврђивања остварења циљева програма који се односе на ново запошљавање, односно отварање нових радних места.

Уколико се у поступку контроле посумња у постојање било каквих неправилности у вези са набавком опреме и другим пројектним активностима, Комисија за контролу реализације пројеката ће о томе обавестити Пореску управу, Министарство унутрашњих послова и друге надлежне органе.

Са циљем доказивања неправилности у вези са набавком и вредношћу опреме, Служба Координационог тела може ангажовати и судске вештаке. Уколико буде доказано да је било злоупотреба, трошкови вештачења падају на терет привредног субјекта којем су додељена средства. У том случају, привредни субјект је у обавези да врати добијена средстава Служби Координационог тела.

Корисник средстава дужан је да Служби Координационог тела и Комисији за контролу државне помоћи, у циљу праћења коришћења средстава, омогући надзор у свакој фази реализације иновативне активности тако што ће у сваком моменту бити омогућена контрола реализације пројекта и увид у финансијску документацију.

Корисник средстава је увек у обавези да стави на увид документацију о пословању и омогући контролу и праћење реализације уговора представницима локалних самоуправа Прешева, Бујановца и Медвеђа, а на захтев који Служба Координационог тела упути општинама када се за то укаже потреба.

V. НАЧИН РЕАЛИЗАЦИЈЕ ПРОГРАМА

По усвајању, овај програм и конкурс за подношење пријава биће објављен на интернет страни Координационог тела и интернет странама локалних самоуправа и канцеларија за локални економски развој општина Прешево, Бујановац и Медвеђа.

Овај програм спроводи Служба Координационог тела са циљем пружања подршке приватним предузећима у складу са средствима опредељеним Законом о буџету Републике Србије за 2020. годину („Службени гласник РСˮ, број 84/19 и 60/2020 - уредба) – у члану 8. став 2. Раздео 3 - Влада; Глава 3.12 – Служба Координационог тела Владе Републике Србије за општине Прешево, Бујановац и Медвеђа; Програм 1501 – Развој општина Прешево, Бујановац и Медвеђа; Функција 110 – Извршни и законодавни органи, финансијски и фискални послови и спољни послови; Програмска активност 0001 – Инфраструктурни и економски развој, Економска класификација 454 – Субвенције приватним предузећима, у укупној вредности од 30.000.000,00 динара.

По реализацији Програма, Служба Координационог тела ће о истом доставити извештај ради процене ефеката додељених средстава.